SK Úradný vestník Európskej únie C 259/3

Uverejnenie žiadosti o registráciu v zmysle článku 6 odsek 2 nariadenia (EHS) č. 2081/92 o ochrane označení pôvodu a zemepisných označení

(2004/C 259/03)

Toto uverejnenie udeľuje právo námietky v zmysle článku 7 a 12 d uvedeného nariadenia. Každá námietka proti tejto žiadosti musí byť postúpená v lehote šiestich mesiacov od tohto uverejnenia prostredníctvom príslušného orgánu členského štátu, členského štátu Svetovej obchodnej organizácie alebo tretej krajiny uznanej podľa článku 12 odsek 3. Uverejnenie je odôvodnené nasledujúcimi náležitosťami, najmä bodom 4.6, podľa ktorého sa žiadosť považuje za odôvodnenú v zmysle nariadenia (EHS) č. 2081/92.

NARIADENIE RADY (EHS) č. 2081/92

„BASILICO GENOVESE“

č. ES IT/00194/17.04.2001

CHOP ( X ) CHZO ( )

Tento stručný výkaz je vytvorený na informačné účely. Úplnú informáciu najmä pre výrobcov produktov chránených CHOP alebo CHZO môžete získať prostredníctvom konzultácie úplnej verzie špecifikácie výrobku buď na národnej úrovni, alebo na oddeleniach Európskej komisie (1).

1. Zodpovedné ústav v členskom štáte:

Názov : Ministero delle Politiche Agricole e Forestali Adresa : Via XX Settembre, 20 – 00187 ROMA Telefón : (+39 06) 481 99 68 Fax : (+39 06) 42 01 31 26 e-mail : qualita@politicheagricole.it

2. Žiadateľ:

2.1. : Názov : Comitato Promotore D.O.P. Basilico Genovese 2.2. : Adresa : Via Gropallo n.10/5 I-16122 Genova, tel. (+39 10) 87 62 72 2.3. : Zloženie : Výrobcovia /spracovatelia (x) ostatné ( )

3. Druh výrobku: trieda 1.6 – Zelenina a ovocie v prírodnom stave.

4. Popis špecifikácie výrobku:

(zhrnutie podmienok podľa článok 4 odsek 2)

4.1. Názov:: „Basilico Genovese“

4.2. Popis:: Neporušená rastlina v čerstvom stave, ktorú možno priradiť k druhu „Ocimum basilicum L.“, z pôvodných ekotypov alebo z pôvodných výberov.

Hlavné charakteristiky rastliny sú nasledujúce

stredná až veľmi vysoká výška a rozširujúci sa alebo valcovitý tvar,

hustota listov je klasifikovateľná výrazmi stredných tried (stredne nízka, stredná, stredne vysoká),

forma listu je elipsovitá,

žiadne vydutia na cípe a zárezy na okraji/veľmi tenké alebo tenké,

plochá alebo vypuklá rovina listovej čepele,

úplná neprítomnosť mätovej arómy,

intenzívna a charakteristická vôňa.

4.3. Zemepisná oblasť:: Príslušná zemepisná oblasť na pestovanie „Basilico Genovese“ je ohraničená výhradne na pomorie Tyrhénskeho mora v správnom území regiónu Ligúria s ohraničením, ktoré sa dá určiť podľa rozvodia. V tej istej oblasti musí dôjsť k úprave produktu, čím sa zaručuje určenie pôvodu a kontrola označenia a chránia sa kvalitatívne vlastnosti výrobku, ktorý ľahko podlieha skaze.

4.4. Dôkaz o pôvode:: Bazalka sa pestuje už od staroveku hlavne ako dekoratívna rastlina a na extrakciu výťažku kvôli svojim predpokladaným terapeutickým vlastnostiam a ako takú ju začali pestovať starovekí Rimania, ktorí jej pripisovali liečivé vlastnosti.

To, že je známa v súčasnosti, je určite viac dôsledkom kulinárskeho použitia ako kvôli svojím terapeutickým prednostiam, ktoré jej pripisovali bylinkári a ľudoví liečitelia.

Je známa hlavne kvôli príprave janovskej omáčky pesto, ktorá je typickým talianskym výrobkom, ktorý sa zrodil v Ligúrii a je známy na celom svete. Systém prípravy janovskej omáčky pesto vyžaduje, aby sa suroviny roztĺkli v mramorovom mažiari pomocou príslušného dreveného, mramorového alebo skleneného tĺčika.

Hlavnou surovinou janovskej omáčky pesto je bazalka, ktorá tradične pochádzala z pomoria Tyrhénskeho mora v regióne Ligúria a ktorá má žiadané organoleptické vlastnosti, potrebné pre uvedenú receptúru, čo znamená úplnú neprítomnosť mätovej príchuti a veľmi intenzívnu a príjemnú vôňu.

V istom receptári talianskej kuchyne z roku 1864 sa predpokladá použitie janovskej bazalky („Basilico Genovese“) pri príprave niektorých receptov, čo je dôkazom, že používanie tejto esencie sa už vtedy stalo každodenným zvykom. Poľnohospodársky prieskum, ktorý uskutočnil Jacini v roku 1883 skutočne zaznamenáva už ako stabilizované pestovanie bazalky rýchleným spôsobom na ligúrskom pobreží prostredníctvom používania malých skleníkov na uspokojenie neustále rastúceho dopytu po tomto druhu. Z historického hľadiska bolo pôvodné jadro produkcie ohraničené na janovský areál tým, že bol bližšie k trhu, no neskôr došlo k progresívnemu zvýšeniu dopytu a následkom toho k rozšíreniu pestovateľskej zóny.

Určenie pôvodu výrobku je zaručené skutočnosťou, že pestovatelia „Basilico Genovese“ sa musia zapísať do príslušného zoznamu, ktorý zaviedol, spravuje a aktualizuje príslušný kontrolný orgán. Okrem toho majú pestovatelia povinnosť oznámiť každoročne tridsať dní pred sejbou rozsah pestovateľskej plochy, odrody používaných semien, maximálne rozmery zväzku alebo kytičky, ktoré majú v úmysle používať.

Pestovatelia musia okrem toho v termíne do 31. januára nasledujúceho roka oznámiť skutočne vyprodukované množstvá a množstvá uvedené na trh.

4.5. Spôsob výroby:: Semená, ktoré možno použiť na produkciu „Basilico Genovese“ musia patriť k druhu Ocinum Basilicum L. a musia mať vlastnosti uvedené v bode 4.2. Popis. Na pestovanie sú vhodné iba druhy z miestneho výberu. Pestovanie „Basilico Genovese“ sa môže uskutočňovať buď v chránenom prostredí s podmienkou, že je zaručená primeraná výmena vzduchu, alebo voľne na poli.

V chránenom prostredí sa pestovanie môže uskutočňovať na pultoch, ako aj voľne v pôde.

Je zakázané pestovanie „Basilico Genovese“ na substrátoch bez obsahu pôvodnej zeminy.

Je zakázané použitie metylbromidu na dezinfekciu pôdy.

Povolená produkcia počas celého roka je

— v chránenom prostredí 7 000 rastlín/m2/rok;

— voľne na vzduchu 2 000 rastlín/m2/rok.

— v chránenom prostredí 10 kg/m2/rok;

— voľne na vzduchu 8 kg/m2/rok.

4.6. Prepojenie:: Pedoklimatické prostredie ligúrskeho regiónu je charakterizované mikroklímou, ktorá kladne ovplyvňuje pestovanie bazalky a je výsledkom jedinečnej kombinácie a vzájomného ovplyvňovania sa abiotických (pôda, teplota, voda, svetlo, vietor), ako aj biotických faktorov (živočíšne a rastlinné organizmy), ku ktorým dochádza jedine v uvedenej oblasti. Charakteristiky pôdy predstavujú obmedzujúci faktor pre pestovateľskú voľbu, čiastočné modifikácie fyzikálnych vlastností pôdy, prípustné pre pestovanie bazalky, sú zdôvodniteľné výhradne špeciálnou technikou zberu rastlín, ktorý sa musí uskutočniť bez poškodenia samotných rastlín. Prípadná meliorácia pôdy je pri riadení pestovania dôležitým faktorom, pretože môže vyriešiť rozsahovo obmedzené a dobre definovateľné drenážne problémy, neovplyvňuje však typickosť konečného produktu. Pestovateľskú voľbu priamo ovplyvňuje denný priebeh teploty (termoperiodizmus) spoločne s dostupnosťou a kvalitou vody, svetla a vetra. Pestovaniu tohto druhu napomáha samotná pozícia ligúrskeho územia vzhľadom na to, že jeho hlavná os je orientovaná na zemskom povrchu podľa rovnobežiek, pestované rastliny sú vystavené po dlhú dobu aj v zime slnečnému svetlu a sú obrátené smerom na juh. To znamená, že okrem toho, že je vďaka jeho zvláštnemu tvaru oblúka zaručená ochrana pred studenými vetrami vejúcimi zo severu, východu a západu, je navyše aj pod vplyvom pozitívneho termoregulačného účinku mora.

Bazalka, ktorá sa pestuje v Ligúrii, je jedinečným a neopakovateľným spojením územia, prostredia a kultúry. Sú to práve ligúrske podnebné podmienky, charakterizované slnečným počasím aj v zimnom období, teplotami, ktoré iba zriedka klesnú pod 10° C a stálym prílevom vzduchu, temperovaného morom. To sa jednoznačným spôsobom spája s chemicko-fyzikálnymi vlastnosťami pôdy, s technickou schopnosťou a tradíciami poľnohospodárov, čím sa vytvára finálny produkt, vyznačujúci sa arómami, ktoré v takom pomere a množstve nie je možné dosiahnuť v bazalke pestovanej v iných oblastiach. Aj keď sa klimatický región, ku ktorému patrí Ligúria, zhoduje s podmienkami v dolnom Laziu a v Kampánii, a pedologický pôvod pôd, na ktorých sa pestuje bazalka, je zhodný s pôvodom pôd v dolnom Piemonte, predsa len je Piemont charakterizovaný typickým kontinentálnym podnebím, kým pedologický pôvod pôd v strede Talianska sa líši od pôvodu ligúrskych pôd. Z toho vyplýva, že spojenie podnebia a pôdy s kultúrou ligúrskeho poľnohospodárkeho podnikateľa je neopakovateľné a jedinečné. Bazalka pestovaná v Piemonte alebo v iných regiónoch susediacich s Ligúriou je charakterizovaná mätovou arómou, kým bazalka pestovaná v južnejších oblastiach je rozhodne menej jemná. Pri porovnaní rastlín bazalky z Ligúrie a rastlín iného zemepisného pôvodu je výťažok esenciálneho oleja bazalky pochádzajúcej z Ligúrie rozhodne odlišný v porovnaní s výťažkom z bazalky pochádzajúcej z iných regiónov, tento výťažok sa zvyšuje v štatisticky významnom množstve pri porovnaní bazalky pestovanej počas celého svojho pestovateľského cyklu v Ligúrii a bazalky pestovanej na iných územiach Talianska. Samotné zloženie esenciálneho oleja je odlišné podobne, ako aj pomer rôznych látok, čím vzniká aj jasne odlišná aróma. Úplne jasne možno určiť bazalku, ktorá bola pestovaná počas celého svojho pestovateľského cyklu v Ligúrii, od bazalky, ktorá bola pod vplyvom odlišného prostredia. Ak zoberieme do úvahy látky prítomné vo väčších množstvách alebo tie, ktorých prítomnosť môže aj v malých dávkach ovplyvniť konečnú arómu listu bazalky, je možné jasným spôsobom charakterizovať bazalku pestovanú v Ligúrii oproti bazalke iného pôvodu. Charakterizácia arómy janovskej bazalky, ako aj jej kvalitatívne vlastnosti, nemôžu nebrať do úvahy ligúrsku pestovateľskú zónu.

Bazalka je jednou z najreprezentačnejších a najtypickejších kultúr Ligúrie, symbol kuchyne s tradičnou chuťou.

Charakteristiky „Basilico Genovese“, úplná neprítomnosť mätovej príchute, veľmi intenzívna a príjemná vôňa a mimoriadne jemné sfarbenie listov sú dané zvláštnymi pôdnymi a podnebnými podmienkami ligúrskeho územia. Charakteristiky pôdy a slnečné žiarenie v spojení s mimoriadne miernym podnebím, v ktorom hlavnú úlohu zohráva morský vánok, definujú zvláštnosti pestovateľskej oblasti. V uvedenej oblasti sa vyvinuli špecifické technické kapacity, ktoré zaručujú vysoký a stály štandard kvality.

Bazalka, aj keď je na národnej a medzinárodnej úrovni „menšinovou“ plodinou, na regionálnej úrovni predstavuje významný zdroj príjmov pre mnohé poľnohospodárske podniky, ktoré ju pestujú v skleníkoch počas celého roka a v letnom období voľne na poli. Už v dvadsiatych a tridsiatych rokoch minulého storočia sa vo Finale Ligure uskutočňovali zeleninárske a ovocinárske medzinárodné veľtrhy a výstavy, počas ktorých boli najviac odmeňované rané plodiny dopestované v skleníkoch v celom regióne, medzi nimi aj bazalka. Ako svedectvo významu tohto pestovateľského úsilia pre regionálne hospodárstvo sa až do našich dní zachovali Ročenky talianskeho poľnohospodárstva a iné dokumenty, ktoré v tých časoch s presnosťou a živým záujmom popisovali uvedenú skutočnosť. Bazalka ešte dnes predstavuje významnú časť poľnohospodárskej reality a kultúry ligúrskeho územia. Janovská bazalka je jedinečným a neopakovateľným spojením územia, prostredia a kultúry.

4.7. Inšpekčný orgán::

Názov : Camere di Commercio Industria Artigianato ed Agricoltura di Genova, Savona, Imperia e La Spezia Adresa : Via Garibaldi n.4 – 16124 Genova

4.8 Označovanie etiketami:: Čerstvá bazalka určená pre trh musí byť zviazaná do zväzkov s aspoň dvoma pármi pravých listov a s maximálne štyrmi pármi pravých listov. Zväzok sa skladá z 3 alebo 10 rastlín, čo znamená aj s koreňmi, je zabalený do papiera vhodného pre styk s potravinami s označením značkou D.O.P. a je zviazaný každý samostatne. Zväzky väčších rozmerov spadajú pod označenie kytička (bouquet), ktorá sa skladá z ekvivalentného počtu rastlín obsiahnutých v 10 zväzkoch.

Bazalka určená na spracovanie v malom alebo na priemyselné spracovanie sa dodáva vo forme jednotlivých dávok úplných rastlín s maximálne 4 pármi pravých listov.

Obaly musia byť z materiálu, ktorý vyhovuje požiadavkám platných noriem, a musia byť označené označením D.O.P. a úplnou značkou podniku.

4.9. Národné požiadavky:: —

(1) Európska komisia, Generálne riaditeľstvo pre poľnohospodárstvo, oddelenie pre politiku kvality poľnohospodárskych výrobkov, B – 1049 Brusel